b'\n_START_ARTICLE_\nRyvarden fyr\n_START_SECTION_\nHistorie\n_START_PARAGRAPH_\nRyvarden har v\xc3\xa6ret et s\xc3\xb8m\xc3\xa6rke i over tusind \xc3\xa5r. I den islandske Landn\xc3\xa1mab\xc3\xb3k fort\xc3\xa6lles, at den opdagelsesrejsende Floke Vilgerdson i 869 byggede en varde, \xc3\xbear er m\xc3\xa6tist Hordaland ok Rogaland, og varden blev kaldt FIokavar\xc3\xb0i (Floke-varden). Denne varde blev benyttet til grundmur, da fyret blev udvidet i 1861. Varden l\xc3\xa5 p\xc3\xa5 det sted, hvor Floke blotede, mens han l\xc3\xa5 i M\xc3\xb8lstrev\xc3\xa5g og ventede p\xc3\xa5 vind.  If\xc3\xb8lge sagaen tryllede han ogs\xc3\xa5 kraft ind i tre ravne, som viste ham vej over havet til Island,  deraf hans tilnavn "Ravne-Floke". Vel ankommet Island tog han land i Vatnsfj\xc3\xb6r\xc3\xb0ur, men landn\xc3\xa5met mislykkedes. Floke gav dog landet dets nuv\xc3\xa6rende navn, Island, efter drivisen nordfra.  _NEWLINE_Thormod Torf\xc3\xa6us skrev i Historia Norvegi\xc3\xa6 (1711) at dette navn stadig var i brug, men at b\xc3\xb8nderne kaldte stedet Ryevarden. Stedet ligger lidt nord for den nuv\xc3\xa6rende gr\xc3\xa6nse mellem Hordaland og Rogaland. Det f\xc3\xb8rste led i stednavnet forbindes med Ryfylke, der stammer fra det norr\xc3\xb8ne folkenavn rygir (ligesom R\xc3\xbcgen sandsynligvis med betydningen "rugdyrkerne"). Men tolkningen er uvis, og navnet har ogs\xc3\xa5 v\xc3\xa6ret sat i forbindelse med "gr\xc3\xa6nselinje".  _NEWLINE_Det f\xc3\xb8rste fyr p\xc3\xa5 Ryvarden kom i 1849. Den f\xc3\xb8rste fyrvogter var Jon Simonsen M\xc3\xb8lstre, til daglig ogs\xc3\xa5 kaldt "Jo Berget". Han var k\xc3\xb8bmand i M\xc3\xb8lstrev\xc3\xa5g i midten af 1800-tallet og fyrvogter. Der blev bygget nyt fyr eller udvidet en r\xc3\xa6kke gange frem til sidste fyrmesterbolig fra 1958. Under en af udbygningerne blev der taget sten fra Floke-varden til brug som grundmur. Der blev i 1994 rejst en ny varde til minde om den gamle.\n_START_SECTION_\nRyvarden kulturfyr\n_START_PARAGRAPH_\nFyret blev automatiseret og fraflyttet i 1984. Siden 1992 har Ryvarden v\xc3\xa6ret brugt til kulturelle aktiviteter og omtales som Ryvarden kulturfyr. P\xc3\xa5 stedet er der i dag et galleri, Galleri Ryvarden, i fyrmesterboligen fra 1958. Der er ogs\xc3\xa5 kaf\xc3\xa9drift, et kunstatelier, Floke-museet og en repr\xc3\xa6sentationsbolig. Bygningerne p\xc3\xa5 Ryvarden bliver ogs\xc3\xa5 benyttet til anden kulturel aktivitet, blandt andet har gruppen Vamp  indspillet flere af sine plader der. Sveio kommune k\xc3\xb8bte i april 2005 bygningene ved Ryvarden fyr fra Kystverket for 750.000 kroner.\n_START_SECTION_\nMinde om Sleipnerforliset\n_START_PARAGRAPH_\nVed Ryvarden fyr er der ogs\xc3\xa5 et mindesm\xc3\xa6rke over Sleipner-forliset,  som skete t\xc3\xa6t ved. Hurtigb\xc3\xa5den MS Sleipner gik p\xc3\xa5 grund p\xc3\xa5 sk\xc3\xa6ret Store Bloksen og sank den 26. november 1999. 16 personer omkom i forliset.\n_START_SECTION_\nTusen\xc3\xa5rssted\n_START_PARAGRAPH_\nRyvarden fyr er Sveio kommunes tusen\xc3\xa5rssted.'